„Avionul nostru tocmai a luat foc”, a scris muzicianul malian Cheick Siriman Sissoko într-o postare pe Facebook în care arăta cum pasagerii sar noaptea pe toboganele de urgență, în timp ce flăcările cuprindeau o parte a aeronavei. Pe fundal, oamenii pot fi auziți țipând.
Zece persoane au fost rănite, a transmis ministrul transporturilor terestre și aeriene din Senegal, iar potrivit unui militar prezent la locul accidentului, patru dintre ele erau în stare gravă.
Răniții au fost transportați la spital, în timp ce ceilalți pasageri ai aeronavei au fost duși la un hotel din apropierea aeroportului.
Ministrul transporturilor, El Malick Ndiaye, a declarat că zborul Air Sénégal operat de TransAir se îndrepta spre Bamako, în statul Mali, miercuri seara, cu 79 de pasageri, doi piloți și patru membri ai echipajului de cabină.
Serviciile de urgență au fost mobilizate pentru a evacua pasagerii, au transmis reprezentanții aeroportului.
În imagini se vede aeronava ieșită de pe pistă, cu motorul din partea stângă avariat și cu o peliculă apoasă de spumă în zonă.
Al treilea incident cu un avion Boeing în două zile
A fost al treilea incident care a implicat un avion Boeing în ultimele două zile. Miercuri dimineață, pilotul unui avion de marfă Boeing a reușit să aterizeze fără roata din față, pe aeroportul din Istanbul, Turcia.
Tot joi, 190 de persoane au fost evacuate în siguranță dintr-un avion, după ce una dintre anvelopele acestuia a explodat în timpul aterizării pe un aeroport din sudul Turciei.
Aceste incidente vin după ce un fost inspector de calitate al companiei Spirit AeroSystems din Kansas, SUA, a susținut, miercuri, că piese fabricate de cel mai mare furnizor al Boeing au ieșit în mod regulat din fabrică cu defecte grave.
Boeing și TransAir, compania privată de la care Air Sénégal a închiriat aeronava, s-au abținut de la comentarii.
FOTO: Profimedia